વડોદરાનાં 11 પ્રાચીન દેરાસરોમાં ઘડિયાળી પોળના જાનીશેરીમાં આવેલ 800 વર્ષ પ્રાચીન શ્રી આદિશ્વર ભગવાનના દેરાસરનો સમાવેશ થાય છે. આદિશ્વર ભગવાનનું દેરાસર સાગર સંઘનું મુખ્ય દેરાસર પણ કહેવાય છે. જૈનગ્રંથો મુજબ પ્રથમ આ દેરાસર કાષ્ટ (લાકડા)નું હતું. આશરે 20 વર્ષ પહેલાં આ દેરાસરનો જીર્ણોદ્ધાર કરવામાં આવ્યો હતો. આ દેરાસરમાં આદિનાથ ભગવાનના જમણા હાથે બાવીસમા તીર્થંકર પ્રભુ શ્રી નેમનાથ તેમજ ડાબા હાથે પાંચમા તીર્થંકર પ્રભુ શ્રી સુમતિનાથની પ્રતિમાઓ આવેલી છે. સંવત 1975માં છોટાલાલ હિરાલાલ વૈધ દ્વારા નેમનાથ અને સુમતીનાથ પ્રભુની પ્રતિમાઓને આદિશ્વર ભગવાનના દેરાસરમાં પધરાવ્યાં હતાં. જ્યારે આ દેરાસરમાં કુલ 9 આરસની અને 30 ધાતુની પ્રતિમાઓ આવેલી છે.